**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: ПОСТУПАК УСВАЈАЊА БУЏЕТА ВЛАДЕ**

**СЈЕДИЊЕНИХ АМЕРИЧКИХ ДРЖАВА**

**Датум: 05.07.2013.**

**Бр.: З-10/13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** [***istrazivanja@parlament.rs*.**](mailto:istrazivanja@parlament.rs) **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[УВОД 2](#_Toc361056512)

[РАДНА ТЕЛА КОНГРЕСА НАДЛЕЖНА ЗА УСВАЈАЊЕ БУЏЕТА ВЛАДЕ САД 3](#_Toc361056513)

[БУЏЕТСКИ ПРОЦЕС 5](#_Toc361056514)

[КОНГРЕСНА КАНЦЕЛАРИЈА ЗА БУЏЕТ 9](#_Toc361056515)

[ДРЖАВНА РЕВИЗОРСКА ИНСТИТУЦИЈА САД 11](#_Toc361056516)

# УВОД

Политички систем Сједињених Америчких Држава (САД) дефинисан је Уставом усвојеним 1787. године, амандманима на Устав и другим законима. Устав делегира вршење јавних овлашћења савезној држави. Устав САД уважава принцип поделе власти према којем савезна држава има законодавну, извршну и судску власт које раде одвојено једна од друге. Тренутно, Устав се састоји од преамбуле, у којој су наведена 85 кључних циљева Устава, 7 чланова и 27 амандмана (првих 10 чине Повељу о правима). У циљу тумачења, допуњавања и спровођења Устава изграђен је велики корпус уставног права.

Двопартијност битно одликује политички живот САД. Две политичке партије, Демократска странка и Републиканска странка, доминирју политичким животом САД од америчког грађанског рата, мада мање партије попут Либертаријанске странке (Libertarian Party) такође постоје али су мало заступљене и не остварајују значајнији утицај у политичком животу САД.

Постоје велике разлике између политичког система САД и политичких система већине других развијених демократија. Ово укључује већу моћ горњег дома парламента, шири обим овлашћења Врховног суда и доминацију само две главне политичке странке. Остале политичке странке имају мањи политички утицај у САД него у другим развијеним демократским државама. Савезна држава коју је створио Устав САД је доминантна у америчком државном систему и она дели суверенитет са државама чланицама САД. Међутим, од великог значаја су и надлежности различитих јединица локалне самоуправе које укључују округе, општине и специјалне округе.  
  
Ово мноштво надлежности одражава историју земље. Савезна влада је створена од стране држава које су као колоније биле засебно успостављане и које су имале своју управу независно једна од друге. Колоније су створиле јединице локалне самоуправе које су ефикасно обављале различите функције државе. Када се земља проширила, нова држава је настајала по узору на постојеће облике управе развијене у колонијама.

Извршна власт на челу са Председником САД је независна од парламента. Председник је шеф државе, владе и главнокомандујући оружаних снага. Због овако великих овлашћења Председника државе у којем је шеф државе уједно и [шеф владе](https://sr.wikipedia.org/wiki/%D0%A8%D0%B5%D1%84_%D0%B2%D0%BB%D0%B0%D0%B4%D0%B5) те се налази на челу [извршне власти](https://sr.wikipedia.org/wiki/%D0%98%D0%B7%D0%B2%D1%80%D1%88%D0%BD%D0%B0_%D0%B2%D0%BB%D0%B0%D1%81%D1%82), политички систем САД се сматра најрепрезентативнијим обликом председничког политичког система.  
  
Амерички председник се бира на четири године, а не може да обавља дужност дуже од два мандата (по 22. амандману на Устав САД, усвојеном 1951. године). Овлашћења председника САД су следећа:

- врховни командант оружаних снага САД,  
- врховни представник земље у међународним односима,  
- именовање федералних судија, укључујући и судије Врховног суда, амбасадоре и високе званичнике извршне власти,  
- сазивање ванредне седнице Конгреса,  
- амнестија лица осуђених према савезним законима,  
- ванредна овлашћења у кризним ситуацијама, и унутрашњим и спољним,  
- формулисање законодавног програма администрације (писма Конгресу),  
- подношење Буџета Владе Конгресу,  
- објављивање председничких наредби које имају снагу закона, итд.

Законодавну власт врше оба дома Конгреса, Сенат и Представнички дом. Судску власт врше Врховни суд и нижи савезни судови. Основна функција правосуђа је да тумачи Устав Сједињених Америчких Држава, савезне законе и прописе. Ово укључује и решавање спорова између извршне и законодавне власти.

# РАДНА ТЕЛА КОНГРЕСА НАДЛЕЖНА ЗА УСВАЈАЊЕ БУЏЕТА ВЛАДЕ САД

Највиши орган законодавне власти је Конгрес САД, дводомни парламент који чине Представнички дом и Сенат. Свака држава САД има тачно два представника у Сенату (сенатора). Број представника у Представничком дому из сваке државе одређује се на сваких 10 година, у зависности од броја становника сваке државе (што више становника - то више представника). Свака држава има најмање једног представника, без обзира на број становника. Сенатори се бирају на мандат у трајању од шест година, а представници се бирају сваке две године са мандатом у трајању од две године. И сенатори и представници могу бити поново изабрани неограничен број пута.

Одбор за апропријације установљен је у оба дома Конгреса и поред Одбора за финансије Сената и Одбора за буџет Представничког дома има значајну улогу у поступку доношења буџета Владе САД.

*ГОРЊИ ДОМ (СЕНАТ) - Одбор за финансије*

Због сложености послова, у Сенату постоји 20 одбора, 68 пододбора и 4 заједничка одбора. Рад одбора уређен је Пословником који оставља могућност одборима да усвоје и своје пословнике. Оволики број радних тела резултирао је и различитим делокругом, па тако стални одбори имају законодавне надлежности, пододбори разматрају одређене аспекте рада одбора а изабрани и заједнички одбори врше општи надзор.

Одбор за финансије је стално радно тело Сената које има председника (владајућа странка – Демократска странка), потпредседника (Републиканска странка) и укупно 22 члана (12 демократа и 10 републиканаца).[[1]](#footnote-1) Надлежности Одбора за финансије односе се на питања у вези са порезима и другим приходима, дугом САД, царином, финансијама округа/дистрикта, граничним прелазима, реципрочним трговинским уговорима, тарифама и увозним квотама, транспортом робе која подлеже царини, депозитом, општим расходима, програмом здравствене заштите обухваћеним Законом о социјалном осигурању, као и другим питањима из области здравствене заштите који се финансирају из одређених пореза и фондова.[[2]](#footnote-2)

С обзиром на то да надлежности Одбора обухватају велики број различитих области, Одбор за финансије има искључиву или заједничку надлежност над активностима бројних агенција и канцеларија.

Са сваким новим сазивом формирају се и пододбори. У тренутном, 113 сазиву, Одбор за финансије има 6 пододбора који разматрају одређена питања у складу са делокругом Одбора:

- здравствена заштита;

- међународна трговина, царине и конкурентност;

- енергија, природни ресурси и инфраструктура;

- социјална заштита, пензије и политика породице;

- опорезивање и Управа прихода *(Internal Revenue Service - IRS),*

- фискална одговорности и економски раст.

*ДОЊИ ДОМ (ПРЕДСТАВНИЧКИ ДОМ) - Одбор за апропријације*

У Представничком дому постоји 20 сталних одбора различите законодавне надлежности који разматрају законе, предлажу акте и надгледају рад агенција и спровођење програма и активности. Рад одбора јавно је доступан јер сваки одбор има своју интернет страницу. Такође, на свакој страници налази се и веза (линк) ка тзв. сајту мањине (*Minority site)*, односно ка страници странке парламентарне мањине и активностима одговарајућег одбора, посматраним из угла те странке. Ово је, иначе, пракса у оба дома. Ни Одбор за апропријације у Представничком дому није изузетак. На његовој интернет страници налази се линк ка сајту Демократске странке*[[3]](#footnote-3)* која је у Представничком дому странка парламентарне мањине (за разлику од Сената).[[4]](#footnote-4)

Одбор за апропријације *(Committee on Appropriations)*[[5]](#footnote-5) јесте стално радно тело Представничког дома које има 51 члана (29 Републиканска странка + председник Одбора, Демократска странка - 22). Један од чланова Одбора уједно је и члан Одбора за обавештајне послове, Одбор је донео и свој Пословник[[6]](#footnote-6) и образовао 13 пододбора.

Према Пословнику Представничког дома, Одбор има широка буџетска овлашћења која се спроводе кроз: [[7]](#footnote-7)

- одобравање прихода за државне потребе;

- смањење прихода у складу са законима;

- расподелу додатних прихода.

У делу који се односи на додатне надлежности одбора, Пословник је такође предвидео да Одбор за апропријације, треба да одржи слушање о Предлогу закона о буџету, у року од 30 дана након упућивања у Конгрес. Том приликом, посебна пажња усмерена је на буџетску политику и препоруке садржане у говору председника САД, као предлагача али и на однос очекиваних трошкова и предвиђених средства. На слушању такође говоре секретар Трезора, директор Канцеларије за управу и буџет, председник Сaвета економских саветника и друга лица која Одбор позове. Ову врсту слушање могу заједно организовати одбори за апропријације Представничког дома и Сената уз учешће и других радних тела.

# БУЏЕТСКИ ПРОЦЕС

Буџетски процес који се примењује за формулисање буџета у Сједињеним Америчким Државама оснива се на Закону о буџету и рачуноводству (Budget and Accounting Act) из 1921. године и Конгресном закону о буџету и контроли буџетских издвајања (Congressional Budget and Impoundment Control Act) из 1974. као и другим буџетским законима.  
  
Пре 1974. године, Конгрес није имао формалну процедуру за успостављање кохерентног буџета. Те године Конгрес је усвојио више формалних средстава како би се супротставио новоизабраном Председнику Ричарду Никсону који је почео да одбија да троши буџетска средства која је определио Конгрес. Конгресним законом о буџету и контроли буџетских издвајања из 1974. основана је Конгресна Канцеларија за буџет (Congressional Budget Office - CBO) која је добила значајно већа овлашћења у погледу контроле буџета у односу на Председникову Канцеларију за управљање и буџет ([Office of Management and Budget](http://en.wikipedia.org/wiki/Office_of_Management_and_Budget) - OMB).

Председник, у складу са Законом о буџету и рачуноводству из 1921, мора сваке године да достави буџет Конгресу. У свом садашњем облику, савезно буџетско законодавство (31 U.S.C. 1105 (a)) наводи да Председник подноси буџет између првог понедељка у јануару и првог понедељка у фебруару. У новије време, Председник подноси буџет под називом Буџет Владе САД у првој недељи фебруара. Председников буџет, заједно са пратећом документацијом и историјским буџетским подацима, може се наћи на сајту Канцеларији за управљање и буџет. Председников буџет садржи детаљне информације о предлозима за буџетску потрошњу и приходе, као и предлог политика и иницијатива са значајним буџетским импликацијама.

Сваке године у марту, Конгресна канцеларија за буџет објављује анализу Председниковог предлога буџета. Извештај Конгресне канцеларије за буџет и друге публикације могу се наћи на сајту ове канцеларије. Конгресна канцеларија за буџет израчунава пројекцију основних показатеља буџета (a current-law baseline budget) која има за циљ да процени какви ће бити федерални расходи и приходи у одсуству нових закона за текућу фискалну годину и за наредних десет фискалних година. Конгресна канцеларија за буџет такође израчунава показатеље текуће буџетске политике (current-policy baseline), који, на пример, чине полазну основу претпоставке о гласању о пореским прописима.

Одбори надлежни за буџет Представничког дом и Сената почињу разматрање Председниковог предлога буџета у фебруару и марту. Такође, остали одбори надлежни за доношење буџета подносе захтеве и процене буџета одборима за буџет у том времену. Сваки одбор за буџет доноси одлуку о буџету до 1. априла. Представнички дом и Сенат одвојено разматрају ове одлуке о буџету и очекује се да ће их усвојити, можда са изменама, до 15. априла. Када оба дома усвоје одлуке о буџету, изабрани представници и сенатори преговарају у конференцијском одбору како би се усагласиле верзије одлуке о буџету два дома парламента. Извештај са конференције, да би постао обавезујући, мора бити одобрен од стране Представничког дома и Сената. Одлука о буџету одређује ниво издвајања за финансирање одбора и пододбора, успостављање различитих буџетских издвајања, укупне вредности, права, а може да садрже и упутства за усклађивање ставова одређених одбора Представничког дома или Сената. Одбори надлежни за одобравање програма доносе политичке одлуке, а Одбор за апропријације у оба дома парламента одлучује о нивоу буџета, који је ограничен буџетским средствима за одређени програм, мада износ може бити било који износ мањи од предвиђеног. Одлука о буџету служи као план за актуелни процес буџетских издвајања (апропријације), и пружа Конгресу одређену контролу над процесом буџетских издвајања.

Одбори за апропријације на основу одлуке о буџету, заједно формулишу предлог расподеле средстава буџета, који се може разматрати у Представничком дому после 15. маја. Када Одбори за апропријације усвоје своје предлоге, они се разматрају у Представничком дому и Сенату. Када се усвоји завршна верзија буџета, потрошња која је на располагању сваком Одбору за апропријације за наредну фискалну годину обично се наводи у заједничкој изјави укљученој у извештај са конференције. Одбори за апропријације затим распоређују тај износ међу својим пододборима како би они расподелили средства према програмима у оквиру својих надлежности.

Као и у већини дводомних парламената, заједнички конференцијски одбор (conference committee) је потребан да би се решила неслагања између Представничког дома и Сената о предлогу закона. Када предлог закона усвоје оба дома Конгреса, он се упућује Председнику који може да га потпише или стави вето. Ако потпише, предлог закона постаје закон. Иначе, Конгрес мора да разматра нови предлог закона како би избегао гашење барем једног дела Савезне владе.  
  
У последњих неколико година, Конгрес није успевао да усвоји све предлоге о буџетским издвајањима (апропријацијама) пре почетка фискалне године. Конгрес је тада доносио одлуке о континуираном финансирању, које омогућавају привремено финансирање владиних активности.

Свака функција у оквиру буџета садржи "надлежни државни орган" и "расходе" који спадају у широке категорије дискреционе потрошње и директне потрошње. Дискреционе потрошње захтевају годишњи рачун буџета, који је правни акт. Дискреционе потрошње обично одређују Одбори за апропријације Посланичког дома и Сената и њихови различити пододбори. Пошто је реч о потрошња на одређени период (обично годину дана), сматра се да је то дискреционо право Конгреса. Неки апропријације трају више од годину дана, и вишегодишње апропријације се често користе за стамбене програме и програме војних набавки.

Тренутно има 12 буџетских рачуна који морају да се донесу за сваку фискалну годину у циљу наставка дискреционе потрошње. Предмет сваког буџетског рачуна расхода и издатака одговара јурисдикцији релевантног пододбора Одбора за апропријације Представничког дома и Сената. У 2012. години има дванаест буџетских рачуна расхода и издатака који треба да буду усвојени сваке године, а то су:

* Пољопривреда и рурални развој, храна и лекови;
* Трговина, правосуђе и наука;
* Одбрана;
* Енергетика и водопривреда;
* Финансијске услуге и Савезна влада (укључујући правосуђе, кабинет Председника, Дистрикт Колумбија);
* Унутрашња безбедност;
* Животна средина;
* Рад, здравство, људски ресурси и образовање;
* Законодавна власт;
* Војно грађевинарство и ветерани;
* Инострани послови;
* Саобраћај, становање и урбани развој.

Директне потрошње, такође познате као обавезни издаци, односе се на издатке утврђене законом, али не зависе од годишњег или периодичног усвајања буџетског рачуна. Већина директне потрошње састоји се од трансферних плаћања и социјалних бенефиција, као што су издаци за социјално и здравствено осигурање. Многи други трошкови, као што су плате федералних судија, су обавезни, али чине релативно мали удео федералне потрошње. Конгресна канцеларија за буџет процењује трошкове директног програма потрошње на редовној основи. Конгрес може да утиче на директну потрошњу променом услова за стицање права, односно променом структуре програма.

Фискална година Савезне владе траје 12 месеци који почињу 1. октобра, а завршавају се 30. септембра наредне календарске године. Идентификација једне фискалне године је календарска година у којој се завршава, те тако фискална година 2014. (скраћено ФИ2014) почиње 1. октобра 2013. а завршиће се 30. септембра 2014.

Буџетски календар је начелно следећи[[8]](#footnote-8):

- Октобар (2 године пре почетка нове фисклане године), од новембра до фебруара наредне календарске године: поједине владине агенције (тела) почењу да интерно планирају буџет за нову фисклану годину;

- Март - мај : агенције раде са Канцеларијом за управљање и буџет у циљу формулисања буџетске стратегије која одговара Председниковим приоритетима;

- Јун - август: Агенције достављају предлоге својих буџета Канцеларији за управљање и буџет;

- Септембар - октобар (годину дана пре почетка нове фискалне године), новембар - јануар (наредне календарске године): агенције преговарају са Канцеларијом за управљање и буџет и у јануару финализирају предлоге својих буџета и укључују их у Председников буџет;

- Фебруар: Председник доставља предлог буџета Конгресу и Председников предлог буџета је примљен у Конгресу; (колоквијално се не користи назив *Председников предлог буџета* већ *Председников буџет*, а формално се користи назив *Буџет Владе САД*)

- Март, април (6 месеци пре почетка нове фискалне године), мај : У складу са Уставом, предлог закона у вези са расподелом буџета мора бити разматран у Представничком дому, a процедура је таква да одбори надлежни за буџет Представничког дома и Сената раде истовремено на формулисању целокупног буџета, као и на функцијама расподеле потрошње буџета, и aко се предлози које усвоје Представнички дом и Сенат разликују, заједнички конференцијски одбор (conference committee) преговара о разликама;

- Јун - септембар : Одбори за апропријације Представничког дома и Сената поново истовремено раде на дефинисању буџетских издвајања за поједине агенције и тела државне администрације, а посебно је активан рад пододбора за поједине области, те ако се крајњи предлог расподеле буџетских средстава разликује, заједнички конференцијски одбор (conference committee) поново преговара о разликама;

- Октобар (нова фискална година почиње 1. октобра) : Предлог буџетских издвајања се упућује Председнику на потписивање, а што треба да се обави до 1. октобра, односно почетка нове фискалне године, мада се то ретко догађа, а чешће Конгрес мора да усвоји одлуку о континуираном финансирању (continuing resolution - CR) Савезне владе до усвајања буџета;

Буџет је усвојен и средства су расподељена.

# КОНГРЕСНА КАНЦЕЛАРИЈА ЗА БУЏЕТ

Конгресна канцеларија за буџет (Congressional Budget Office - CBO)[[9]](#footnote-9) је савезна агенција у оквиру законодавне власти САД која пружа економске податке Конгресу. Она је основана као независна, нестраначког агенција на основу Конгресног закона о буџету и контроли буџетских издвајања (Congressional Budget and Impoundment Control Act) из 1974. у складу с договором одбора надлежних за буџет Представничког дома и Сената и руководства Конгреса.

Члан 202 (е) Закона о буџету и контроли буџетских издвајања наводи обавезу Конгресне канцеларије за буџет да одборима надлежним за буџет Представничког дома и Сената периодично доставља извештаје о фискалној политици и да израђује основне пројекције федералног буџета. Ово се тренутно врши путем припреме годишњака ''Буџетске и економске перспективе'' (''Budget and Economic Outlook'') који се средином године ажурира. Агенција такође сваке године израђује анализу предлога Председниковог буџета за наредну фискалну годину у складу са сталним захтевом Сенатовог Одбора за апропријације.

Председник Представничког дома и Председник Сената заједно именују директора Конгресне канцеларије за буџет, а након разматрања препорука из одбора надлежних за буџет оба дома Конгреса. Мандат директора траје четири године, без ограничења у вези реизбора. Било који од два дома Конгреса својом одлуком може да разреши директора. На истеку мандата, особа која је директор може да се настави мандат на том положају до именовања следећег директора.

Конгресна канцеларија за буџет израђује низ извештаја у складу са законом, од којих је најпознатији годишњак ''Буџетске и економске перспективе'' (''Budget and Economic Outlook''). Поред тога, Конгресна канцеларија за буџет је по закону обавезна да изврши формалну процену трошкова за скоро сваки предлог закона који је прихваћен извештајем надлежног одбора оба дома Конгреса, а једини изузеци су предлози закона у вези са буџетским издвајањима (appropriation bills), који не добијају формалну процену трошкова. У овом случају, Конгресна канцеларија за буџет пружа информације о њиховом утицају на расподелу буџета Одборима за апропријацију. Конгресна канцеларија за буџет такође врши формалне процене трошкова у другим фазама законодавног процеса, ако се то захтева од стране надлежног одбора или од стране руководства Конгреса. Поред тога, она врши неформалне процене трошкова за много већи број законских предлога које разматрају одбори Конгреса у процесу израде законодавства.

Поред својих редовних извештаја и процене трошкова, Конгресна канцеларија за буџет припрема аналитичке извештаје на захтев руководства или председника Конгреса или чланова мањинских парламентарних група у одборима и пододборима. Њени аналитичари раде по захтеву са члановима парламента и њиховим особљем у циљу бољег разумевања обима и природе посла како би допринели успешнијем раду Конгреса.

У изради пројекције буџета, Конгресна канцеларија за буџет полази од постојећег законског оквира и не покушава да предвиди могуће измене које ће Конгрес евентуално усвојити. Када Конгрес разматра измене важећих закона, она предвиђа процену трошкова за те измене. Међутим, поред својих буџетских пројекција које одражавају тренутно стање, она редовно приказује ефекте усвајања алтернативних политика које се расправљају у Конгресу, како би буџетски утицај ових алтернативних политика био јасан.

Конгресна канцеларија за буџет се у свом раду ослања на информације из разних извора. Велики део кључних информација потиче од владиних статистичких агенција. Такви подаци обухватају национални доходак, извештаје о стању на тржишту рада и цене, статистике прихода, број становника, податке о трошковима у здравству итд. Конгресна канцеларија за буџет такође користи податке и друге информације путем контаката својих аналитичара у савезним државним органима, државним и локалним властима и индустријским групама. Поред тога, она сарађује са низом угледних стручњака, укључујући и професоре универзитета, аналитичаре приватног привредног сектора, експерте и запослене у различитим владиним агенцијама.

Референтне буџетске и економске пројекције Конгресне канцеларије за буџет заснивају се на претпоставци да ће важећи закони који регулишу државне приходе и расходе углавном остати непромењени. С друге стране, економске прогнозе покривају низ економских варијабли - бруто домаћи производ, незапосленост, инфлацију, каматне стопе, заједно са великим бројем других економских мера.

Конгресна канцеларија за буџет процењује буџетски утицај Председниковог предлога буџета на основу сопствених економских прогноза и процена. Она је независна у оцени Председниковог предлога буџета што омогућава Конгресу да упореди трошкове државне управе (администрације) и предлоге буџетских прихода у Председниковом предлогу буџета са својим пројекцијама буџетских прихода и расхода, и такође са другим предлозима, користећи доследан скуп економских и техничких претпоставки. Буџетска анализа Председниковог предлога буџета доноси се једном годишње, обично у марту, а затим се у априлу анализира утицај Председниковог предлога буџета на привреду и индиректно на федерални буџет.

Рад Конгресне канцеларије за буџет је широко доступан Конгресу и јавности. Сви материјали Конгресне канцеларије за буџет, осим неформалних процене трошкова за предлоге закона које подносе чланова Конгреса и њихово особље (приватни предлози закона) доступни су на сајту Конгресне канцеларије за буџет.

# ДРЖАВНА РЕВИЗОРСКА ИНСТИТУЦИЈА САД

Државана ревизорска институција САД (U.S. Government Accountability Office – GAO) је основана Законом о буџету и рaчуноводству из 1921. године. Агенција је званично 2004. gодине променила име од the General Accounting Office у Government Accountability Office. Ова институција је независна. Позната је под називом "конгресни пас чувар" и "најбољи пријатељ" за пореске обвезнике, приликом спровођења ревизија и сачињавања истраживачких извештаја којима је откривена неефикасност у раду Владе. Рад ове институције је транспарентан и запажен од стране медија. Чланови Конгреса у својим излагањима веома често спомињу резултате ове институције као и њене извештаје приликом расправе о предлозима закона. У 2007. години Државана ревизорска институција је била друга на листи најбољих места за рад у Вашингтону на основу истраживања које је обухватило јавни и приватни сектор.

Мисија Државане ревизорске институције је да подржи рад Конгреса и да помогне у обезбеђивању веће одговорности Савезне владе, а све за добробит грађана. Она испитује на који начин се троши новац пореских обвезника и саветује законодавце и директоре агенција како још боље да раде. Државана ревизорска институција обавља ревизију и врши правне анализе у одређеним случајевима на захтев Конгреса.

На челу Државане ревизорске институције налази се главни ревизор, а њему за свој рад одговарају генерални саветник, извршни директор и финансијски директор. Овај тим чини уједно и извршни одбор на челу са главним ревизором.

Генерални саветник пружа са својим тимом широк спектар правних услуга који обезбеђују ефикасно и економично пословање. Овај део агенције се састоји од правника који помажу Конгресу, федералним агенцијама и који тумаче законе који регулишу трошење јавних средстава у реализацији многобројних владиних активности и програма. Ови људи раде непристрасно и тим од 130 правника – адвоката чини да њихов рад буде објективан и непристрастан.

Канцеларија генералног инспектора која је такође део организационе шеме, самостално обавља ревизију, врши процену и анализу програма и даје препоруке за унапређење, ефикасност и ефективност. Инспекторат такође испитује наводе о могућој превари, лошем управљању и кршењу правила и закона који се односе на запослене у Државаној ревизорској институцији. [[10]](#footnote-10)

Државана ревизорска институција има седиште у Вашингтону, а у 11 највећих америчких градова има канцеларије. Према најновијим подацима запослено је око 3.300 људи, од којих две трећине раде у седишту ове институције. На челу Државане ревизорске институције налази се Главни ревизор (контролор) који се бира на 15 година. Ова институција је независна и у њој раде службеници од каријере који су ангажовани на основу свог знања, вештина и способности. Особље има широк спектар образовања и то: економисти, социолози, рачуновође, политички аналитичари, правници, компјутерски стручњаци као и стручњаци у области спољне политике и здравствене заштите.[[11]](#footnote-11)

Сваки извештај Државане ревизорске институције одражава три основне вредности: одговорност, интегритет и поузданост. Она такође послује по строгим професионалним стандардима ревизије, а треба посебно нагласити да се проверава тачност за све чињенице и податке који се користе у раду ове агенције. Државана ревизорска институција има улогу главног ревизора Сједињених Америчких Држава. Главног ревизора агенције именује Председник САД, уз пристанак Сената, на период од 15 година без права на поновни мандат. Председник бира кандидата са листе од најмање три особе које препоручује изабрана дводомна комисија. Главни ревизор не може бити разрешен од стране Председника, али може од стране Конгреса и то путем опозива или на основу заједничке одлуке због одређених разлога.

Државана ревизорска институција успоставља стандарде на основу којих се врши ревизија владиних агенција, организација које примају државну помоћ, непрофитних организација и других невладиних организација. Ови стандарди се често називају општеприхваћеним стандардима ревизије, који морају да буду поштовани од стране ревизора и ревизорских организација. Стандарди се такође примењују и на ревизорске извештаје када се говори о квалитету ревизије.

Активности Државане ревизорске институције се одвијају у складу с законом и захтевима одбора, пододбора или извештаја одбора. Државана ревизорска институција обавља истраживања и на захтев главног ревизора. Такође, она врши надзор у име Конгреса над ревизорским институцијама и агенцијама како би се утврдило да ли се федерални фондови троше наменски, испитивањем тврдњи о незаконитом и неправилном раду, представљањем политичких анализа које су употпуњене мишљењем Конгреса као и доношењем законских решења и мишљења као што могу бити решења на притужбе на тендер или извештаји о раду агенције. Она такође даје саветодавна мишљења Конгресу и директорима извршних органа у вези начина како да што ефикасније, равноправније и боље примењују закон и подзаконске акте и на тај начин успешно раде свој посао. На основу тога Државана ревизорска институција побољшава рад Владе, чува вредност државне имовине и милијарде долара пореских обвезника.[[12]](#footnote-12)

Извештаји Државане ревизорске институције се налазе на њеном сајту, осим извештаја који служе искључиво за службену употребу и нису доступни јавности јер се односе на националну безбедност. Извештаји су разноврсни, а односе се на савезни буџет и питања финансијског управљања, образовање, питања пензија, одбране, унутрашње безбедности, судства, здравства, управљање информацијама и технологијама, природне ресурсе, животну средину, међународне односе, трговину, финансијска тржишта, становање и друго. Већина извештаја и студија које ради Државана ревизорска институција се израђује на иницијативу чланова Конгреса, али многи извештаји се израђују периодично. Годишње се уради око 900 извештаја[[13]](#footnote-13).

Главни извештаји које израђује Државана ревизорска институција односе се на извештаје о ревизији буџета Владе САД, извештаје о јавном дугу и петогодишњи стратешки план. Тренутно је на снази план од 2010 до 2015. године.

Gene L. Dodaro је постао осми главни ревизор САД-а и дошао је на чело Државане ревизорске институција 22. децембра 2010. Њега је номиновао садашњи председник Барак Обама у септембру 2010. године а од марта 2008. године био је вршилац дужности главног ревизора.

Државана ревизорска институција има 13 тимова, а сваки од њих има своју делокруг рада. То су:

* **менаџмент набавке и управљања**

Савезне агенције троше милијарде долара сваке године ради израде савременог наоружања, сателитских система, напредне технологије као и широког асортимана роба и услуга. Потрошња у овом случају представља велику ставку у буџету. Аналитичари овог тима поможу Конгресу да утврди да ли се новац троши ефикасно и у исто време се штите и интереси Владе, а све у циљу повећања уложених инвестиција, као и њихова максимизација. Задатак овог тима је и да усвоји боље начине куповине система, опреме и услуге. Надзор се спроводи над Министарством одбране и НАСА јер ту постоји највише улагања.

* **центар за израду метода и истраживања**

Овај тим има задатак да врши техничку експертизу и да израђује посебне експертизе а све у циљу подржавања осталих тимова приликом вршења повереног посла. На овај начин се доприноси бољем квалитету и протоку информација. Службеници запослени у овом делу Државане ревизорске институције служе као специјални консултанти и другим тимовина у оквиру ове институције када је потребно дати стручно мишљење, урадити тематско истраживање, припремити смернице за методолошко истраживање и слично. Овај део тима се такође бави вршењем анализа и спровођењем студија на задату тему, а на захтев Конгреса. Ова служба има на челу 6 директора и то: главни економиста, рачуновођа, технолог, статистичар, научни радник и бележник који са својим службеницима пружа савете другим тимовима Државане ревизорске институције. Истраживања имају четири центра који помажу осталим тимовина и то: центар за економију, центар за дизајн и анализу, центар за евалуацију метода и центар за науку, технологију и инжењеринг.

* **Одбрана и управљање**

Овај тим подржава напоре Конгреса приликом надзора рада Министарства одбране и модернизације и трансформације оружаних снага. Годишње се троши више од 600 милијарди долара на одржавање оружаних снага као и на непредвиђене операције. Због тога овај тим Државане ревизорске институције има задатак да пружи правовремене анализе и препоруке извршној власти како би се побољшао програм у следећим областима одбрана: планирање и структура оружаних снага, спремност и обука, стратешко управљање и управљање буџетом.

* **образовање и рад**

Овај тим помаже Конгресу у областима образовања, запошљавања и заштите запослених и пружања подршке појединцима и породици у одређеним фазама живота. Такође, врши анализу да ли је школовање деце добро, процењују ниве подршке особама са инвалидитетом, препоручују начин организације трошења новца као и програме који могу спровести појединци, а све у циљу бољег и квалитетнијег живота. Овај тим анализира ефикасност програма који подстичу развој, образовање како одраслих тако и деце, заштиту радника, породице, као и обезбеђивање адекватног програма и мера за одлазак у пензију.

* **финансијски менаџмент и осигурање**

Задатак овог тима је да уради експертизе везане за финансијску ревизију, форензичне истраге, изради стандарде рачуноводства и ревизије као и финансијску анализу.

* **финансијско тржиште и инвестиције**

Овај тим подржава Конгрес у две области: економија и социјално благостање. Главни задатак је да се пронађу мере како би се зауставиле могуће преваре и злоупотребе које могу да угрозе финансијску стабилност предузећа, домаћинства и појединца. Овај тим може да помогне при усмеравању инвестиција на мања предузећа и заједнице.

* **здравствена заштита**

У циљу квалитетније здравствене заштите овај тим пружа Конгресу и органима извршне власти анализе и препоруке како би се обезбедила што боља здравствена заштита.

* **унутрашња безбедност и правда**

Овај тим помаже Конгресу својим истраживањима и анализама. У току свог рада користе различите аналитичке технике укључујући истраживања, статистичке анализе, интервјуе, рецензије као и директна посматрања.

* **информационе технологије**

Информациона технологија може да буде кључни елемент реформи управљања и на тај начин може да натера да се у одређеним ситуацијама брже реагује. Данашњи брз раст технолошких достигнућа укључујући и раст интернета, нуди разне могућности путем којих могу да се побољшају услуге грађанима кроз смањење трошкова. Ове могућности, међутим, стварају велике изазове. Због тога овај тим има задатак да одговори на овако важне изазове као и да ради на изградњи бољег рада Владе.

* **међународни односи и трговина**

Овај тим анализира ефикасност и начин управљања програмима помоћи које организују Уједињене нације и сличне организације. Посебно се баве темом процене ефикасности трговинских споразума и других програма као и на који начин ови програми штите државни интерес. Процењује се такође и како и на који начин САД може да утиче на побољшање светског финансијског система, а све у циљу спречавања економске кризе. Надзор овог тима обухвата следеће организације: НАТО, Светску банку, Уједињене нације, Министарство спољних послова и одбране, Агенцију за међународни развој, Међународни монетарни фонд и др.

* **природна богатства и животна средина**

Ради боље заштите животне средине и природних богатстава овај тим пружа Конгресу податке и чињенице на основу којих може да се анализира широк спектар питања везаних за ову тему. У оквиру тога пружају се подаци који имају за циљ да се омогући поуздана и еколошки адекватна испорука енергије, адекватно управљање воденим ресурсима, земљиштем као и смањење опасности која прети од опасног и нуклеарног отпада.

* **природна инфраструктура**

Пошто је овај вид инфраструктуре од великог значаја како за међудржавну трговину тако и за здраву економију, извештаји овог тима су нарочито значајни за Конгрес. Тема која је предмет рада овог тима је инфраструктура тј. саобраћајни системи, телекомуникационе мреже, нафтоводи, гасоводи и слично.

* **стратешка питања**

Да би се успешно суочио са изазовима 21. века Конгрес мора да се суочава са стратешким питањима, при чему се овај тим пре свега фокусира на улогу Владе у постизању националих циљева као и сагледавање њене способности да те исте циљеве успешно реализује. Рад овог тима се састоји од обављања анализе и могућности које Влада има за решавање фискалног дефицита[[14]](#footnote-14).

**Подаци о Државној ревизорској институцији САД ( 2012. година)**

* **Адреса**: GAO Headquarters 441 G St., NW, Washington, D.C. 20548
* **Канцеларије у градовима**: Атланта, Бостон, Чикаго, Далас, Дејтон, Денвер, Лос Анђелес, Норфорк, Хаунтсвил, Сан Франциско и Сијетл
* **Година оснивања**: 1921.
* **Главни ревизор**: Gene L. Dodaro
* **Број запослнених**: 2.597
* **Буџет**: 533,6 милиона долара
* **Финансијска корист од рада Државне ревизорске институције САД**: 55,8 милијарди долара – 105 долара се врати од сваког долара који се уложи у Државну ревизорску институцију.[[15]](#footnote-15)

Истраживање урадиле:

Тања Остојић

начелник Библиотеке

Ивана Стефановић

виши саветник-истраживач

Милана Штековић

виши саветник - истраживач

1. Интернет: <http://www.finance.senate.gov/about/membership/> [↑](#footnote-ref-1)
2. Интернет: <http://www.finance.senate.gov/about/jurisdiction/> [↑](#footnote-ref-2)
3. Интернет: <http://appropriations.house.gov/> [↑](#footnote-ref-3)
4. Интернет: <http://democrats.appropriations.house.gov/> [↑](#footnote-ref-4)
5. Енгл. Appropriations – одобравање, присвајање [↑](#footnote-ref-5)
6. Интернет: <http://docs.house.gov/meetings/AP/AP00/CPRT-113-HPRT-AP00-CommitteeRules-U1.pdf> [↑](#footnote-ref-6)
7. Интернет: <http://www.house.gov/content/learn/> [↑](#footnote-ref-7)
8. Више информација је доступно на веб адреси: http://www.researchamerica.org/federal\_budget\_process [↑](#footnote-ref-8)
9. Congressional Budget Office. http://www.cbo.gov/about/our-processes [↑](#footnote-ref-9)
10. Извор података: <http://www.gao.gov/about/workforce/orgchart.html> [↑](#footnote-ref-10)
11. Извор података: <http://www.gao.gov/index.html> [↑](#footnote-ref-11)
12. Извор података: <http://www.gao.gov/about/index.html> [↑](#footnote-ref-12)
13. Извор података: <http://translate.google.rs/translate?hl=sr&sl=en&tl=sr&u=http%3A%2F%2Fen.wikipedia.org%2Fwiki%2FGovernment_Accountability_Office&anno=2> [↑](#footnote-ref-13)
14. Извор података: <http://www.gao.gov/about/workforce/teams.html> [↑](#footnote-ref-14)
15. Извор података: <http://www.gao.gov/about/gglance.html> [↑](#footnote-ref-15)